נישואין ובריאות

מאת: פרופ' עמי שקד
מהם דפוסי ההשפעה שיש לחיי נישואין לא מאושרים וחסרי יציבות רגשית על בני הזוג? האם בעיות בחיי הנישואין משפיעות רק על המרחב הרגשי- נפשי בין בני הזוג, או שהשפעתן השלילית מתרחבת גם למצבם הרפואי- פיזי? 
ברור וידוע שכאשר חיי הנישואין מתערערים ומתדרדרים למצב מתמשך של מתח, מריבות, מרירות ותסכול, הדבר בודאי משפיע על מצבם הרגשי והפסיכולוגי של כל אחד מבני הזוג. בנישואין כאלה עלולים בני הזוג לפתח סימנים נפשיים של דחק ((stress, מתח נפשי, עצבנות ודכדוך העלולים להסלים את המצב הזוגי לכלל עוינות גלויה. אך מסתבר כי לנישואין לא מאושרים המאופיינים ע"י מתח ודריכות מתמשכים יש גם השלכות רפואיות- פיזיות. מחקרים רבים שנערכו בתחום זה של הקשר בין איכות הנישואין לאיכות הבריאותית מראים באופן ברור שאין זה בריא, פשוטו כמשמעו,לחיות באווירת נישואין מתוחה ומעורערת. בניסוח אחר, בני זוג החיים ברמה נאותה של שביעות רצון ויציבות בנישואיהם שומרים, בנוסף על בריאותם הנפשית, גם על בריאותם הגופנית.

במאמר זה נעלה ממצאים ממספר עבודות מחקר שבוצעו בכמה מרכזים רפואיים. אחד מהם נערך במרכז הרפואי שליד אוניברסיטת דיוק (Duke) בצפון קרוליינה, ארה"ב. החוקרת, הד"ר בברלי ברומט בדקה את הקשר שבין רגשות והבעות גלויות של עוינות בחיי הנישואין לבין דיכאון. במחקר נבדקו 900 זוגות נשואים ברמות שונות של יציבות ושביעות רצון מחיי הנישואין שלהם. נמצא כי נישואין גרועים משפיעים על מצב הרוח וגורמים לדיכאון קליני בעיקר בקרב הנשים. נשים שבעליהן מגלים כלפיהן עוינות מתמשכת נוטות לפתח סימפטומים ברורים של דיכאון (ירידה במצב הרוח, אפטיה, העדר שמחת חיים, תחושת ריקנות והפרעות נוספות). דפוס זה כמעט ולא נמצא בקרב גברים שנשותיהן מגלות כלפיהם רגשות עוינות. נראה כי לנשים יש צורך גבוה יותר בקשר נישואין איכותי המבוסס על חברות וחיבה הדדית, ותחושת ביטחון בסיסי מאשר לגברים. בקרב רופאי משפחה ופסיכולוגים העוסקים בטיפול בנישואין מוכרת התופעה לפיה גברים נשואים ככלל ולאורך זמן בריאים יותר מאלה שאינם נשואים. עצם הסטאטוס (המעמד) של "נשוי" מעניק לגברים תועלת בריאותית. לעומת זאת עבור נשים הנוסחה איננה פשוטה וקווית. עבור נשים, איכות חיי הנישואין ולא רק הסטאטוס המשפחתי של "נשואה" היא הקובעת את רמת בריאותן הגופנית והנפשית. במילים אחרות, נשים הנשואות ככלל ולאורך זמן, בריאות יותר מנשים שאינן מאושרות בחיי הנישואין שלהן. נטייה זו נמצאה פעמים רבות במחקרים נוספים.
ד"ר לינדה גאלו, אחת מיני חוקרים רבים שעסקו בתחום זה קובעת: "נשים שאיכות חיי הנישואין שלהן גבוהה זוכות לתועלת בריאותית משמעותית מהיותן נשואות. הן מצויות בסיכון נמוך יותר לחלות במחלות לב, הן מנהלות אורח חיים בריא יותר ומצבן הנפשי בריא יותר מנשים נשואות ולא מאושרות. לא רק זה, אלא שנשים הנשואות באושר בראות יותר מנשים רווקות, גרושות או אלמנות. מחקר אחר שנערך באוניברסיטת טורונטו בקנדה בדק את הקשר בין נישואין גרועים וחסרי יציבות לבין תחלואת לב. המחקר פורסם בכתב עת רפואי, וממצאיו מאששים את אשר ידוע לאנשי מקצוע זה מכבר: נישואין גרועים גורמים למתח נפשי ודחק ((stress, מה שמעלה את הסיכוי לחלות במחלות קרדיווסקולאריות (מחלות לב, יתר לחץ דם וכדומה). תפקודי הלב ולחץ הדם נבדקו בקרב למעלה ממאה גברים נשואים אשר דרגו את איכות חיי הנישואין שלהם בעזרת שאלון מתאים. נערכו בדיקות תקופתיות הן של מצב חיי הנישואין של הנבדקים והן באשר לבריאותם. בתום תקופה זו נותחו תוצאות הבדיקות ונמצא קשר ישיר ומובהק בין איכות חיי הנישואין של הנבדקים לבין תפקודי הלב ולחץ הדם שלהם. אלה שדרגו את איכות חיי הנישואין שלהם כגבוהה, היו בריאים יותר מאלה שאיכות נישואיהם הייתה נמוכה. פרופ' בקר שערך מחקר זה מסכם: "היישום האולטימטיבי של ממצאי המחקר הוא לבדוק את איכות חיי הנישואין של פציינטים הפונים לרופאי משפחה. אלה שמראים אותות מצוקה ובעיות יקבלו יעוץ וטיפול לשיפור חיי הנישואין שלהם".


פרופ' בקר מצא גם כי גברים שנישואיהם היו גרועים ומתוחים הראו ירידה בלחץ הדם שלהם כאשר היו רחוקים מנשותיהם. וההפך, לחץ הדם שלהם עלה כאשר היו בנוכחות בנות זוגם. לעומת זאת בקרב גברים שנישואיהם מאושרים ויציבים, נוכחות בנות הזוג השפיעה לטובה על רמת לחץ הדם ותפקודים אחרים. מחקרים אחרים הראו שנישואין גרועים ולא מספקים מכפילים את הסיכוי לחלות בסוכרת. מחקר אחר הראה כי נישואין מאושרים מעלים את רמת החיסון הטבעית של האדם ובמילא הדבר מקטין משמעותית את הסיכויים לחלות במחלות זיהומיות ואחרות שכן הגוף נעשה נוגדני יותר לתחלואה בקרב אלה שחיים באושר וביציבות עם נשותיהם. ככלל, נשים שדווחו כי חיי נישואיהן היו גרועים ולא מספקים היו הרבה פחות בריאות מנשים שחיי נישואיהן היו מאושרים ומספקים. נשים שחיי הנישואין שלהן היו טובים, גם סבלו הרבה פחות מאוביסיטי (השמנת יתר), היו ללא שומנים בדם, ומצב תפקוד הלב שלהן היה טוב יותר. החוקרים מסכמים, וזוהי אף מסקנת מאמר זה בכללותו: החיבור בין בעל לאשתו בחיי הנישואין הוא מרכיב מרכזי בחיי האדם. קירבה רגשית בנישואין הינה מרכיב חשוב ביותר לאיכות החיים והבריאות. 

